SPRÁVA KOMISIE EURÓPSKEMU PARLAMENTU A RADE o zaobchádzaní s centrálnymi bankami a verejnými subjektmi riadiacimi verejný dlh, pokiaľ ide o transakcie s OTC derivátmi /* COM/2013/0158 final */





Úvod Nariadenie o mimoburzových derivátoch, centrálnych protistranách a archívoch obchodných údajov (EMIR) bolo prijaté 4. júla 2012 a nadobudlo účinnosť 16. augusta 2012[1]. Z nariadenia EMIR vyplýva požiadavka centrálneho zúčtovania všetkých štandardizovaných zmlúv o OTC derivátoch (zúčtovacia povinnosť), požiadavka marží v rámci zmlúv, ktoré sa nezúčtovávajú centrálne (maržové požiadavky), a požiadavka na ohlasovanie všetkých zmlúv o derivátoch archívom obchodných derivátov (ohlasovacia povinnosť). Centrálne banky Únie a verejné orgány Únie poverené riadením verejného dlhu alebo zasahujúce do riadenia verejného dlhu sú oslobodené od nariadenia EMIR, a z tohto dôvodu nepodliehajú zúčtovacej povinnosti, postupom zmierňovania rizika nezúčtovaných obchodov alebo ohlasovacej povinnosti. V čase prijatia nariadenia EMIR existovali neistoty v súvislosti so zaobchádzaním so zahraničnými centrálnymi bankami pri uplatňovaní reforiem týkajúcich sa OTC derivátov v iných jurisdikciách. Európsky parlament a Rada z tohto dôvodu odložili rozhodnutie o uplatňovaní nariadenia EMIR na centrálne banky tretích krajín, kým nebude v tejto otázke jasnejšie. Európska komisia bola v súlade s článkom 1 ods. 6 nariadenia EMIR požiadaná, aby vykonala analýzu o medzinárodnom zaobchádzaní s centrálnymi bankami a verejnými orgánmi, ktoré riadia verejný dlh v právnom rámci iných jurisdikcií, a aby informovala Európsky parlament a Radu o svojej porovnávacej analýze tri mesiace po nadobudnutí účinnosti nariadenia EMIR. Ak bude zo správy vyplývať, že oslobodenie menových zodpovedností uvedených centrálnych bánk z tretích krajín od zúčtovacej a ohlasovacej povinnosti je potrebné, Komisia bude prostredníctvom nariadenia EMIR poverená prijať delegovaný akt na rozšírenie zoznamu subjektov, ktoré sú oslobodené podľa nariadenia EMIR. 1. Právny základ správy: Požiadavky článku 1 nariadenia EMIR V článku 1 ods. 4 nariadenia EMIR sa stanovuje, že „Toto nariadenie sa nevzťahuje na: a) členov ESCB a iné orgány členských štátov vykonávajúce podobné funkcie a iné verejné orgány Únie poverené riadením verejného dlhu alebo intervenciou v súvislosti s riadením tohto dlhu; b) Banku pre medzinárodné zúčtovanie.“ Pokiaľ ide o zahraničné centrálne banky a zahraničné verejné orgány, ktoré riadia verejný dlh, je prostredníctvom článku 1 ods. 6 Komisia poverená prijať delegované akty na zmenu a doplnenie zoznamu oslobodených subjektov uvedených v článku 1 ods. 4 a na tento účel sa od Komisie vyžaduje, aby predložila „Európskemu parlamentu a Rade správu, v ktorej vyhodnotí medzinárodné zaobchádzanie s verejnými orgánmi, ktorých úlohou je riadenie verejného dlhu a centrálnych bánk a intervencie v tejto oblasti“ tri mesiace po nadobudnutí účinnosti nariadenia EMIR. V článku 1 ods. 6 sa takisto uvádza, že „Správa obsahuje porovnávaciu analýzu zaobchádzania s týmito orgánmi a centrálnymi bankami v rámci právneho rámca významného počtu tretích krajín vrátane aspoň troch najvýznamnejších jurisdikcií z hľadiska obchodovaných objemov zmlúv a normy riadenia rizika, ktoré sa uplatňujú pri transakciách s derivátmi, ktoré uzatvorili tieto orgány a centrálne banky v daných jurisdikciách. Ak sa v správe dospeje k záverom, najmä so zreteľom na porovnávaciu analýzu, že je potrebné vyňať menové povinnosti týchto centrálnych bánk tretích krajín zo zúčtovacej a ohlasovacej povinnosti, Komisia ich zaradí do zoznamu stanoveného v odseku 4 [zoznam subjektov oslobodených v rámci nariadenia EMIR].“ 2. Príslušné jurisdikcie: Japonsko, Švajčiarsko a Spojené štáty Nariadením EMIR sa vyžaduje, aby Komisia vypracovala porovnávaciu analýzu o zaobchádzaní s centrálnymi bankami a verejnými orgánmi, ktoré riadia verejný dlh, vo významnom počte „tretích krajín vrátane aspoň troch najvýznamnejších jurisdikcií z hľadiska obchodovaných objemov zmlúv“. 2.1. Tri najvýznamnejšie jurisdikcie z hľadiska obchodovaných objemov zmlúv: Spojené štáty americké, Švajčiarsko a Japonsko Vzhľadom na globálnu povahu trhov s OTC derivátmi a historickú nedostatočnú transparentnosť na týchto trhoch neboli dostupné podrobné údaje o OTC derivátoch podľa jurisdikcií celosvetovo. Napriek tomu však môžu celkové súvahy bank slúžiť ako užitočné a jednoduché náhrady na zistenie veľkosti portfólií OTC derivátov bánk a obchodovaných objemov zmlúv podľa jurisdikcií. Je to takisto dobrý ukazovateľ systémového rizika, ktoré tieto trhy predstavujú. Banka pre medzinárodné zúčtovanie (BIS) poskytuje podrobné štatistiky o súvahách bánk podľa jurisdikcií, ktoré boli použité v tejto správe s cieľom vybrať jurisdikcie na analýzu. Podľa najnovších údajov BIS[2] („Amounts outstanding for the International positions by nationality of ownership of reporting banks“, marec 2012) sú tri najvýznamnejšie jurisdikcie z hľadiska obchodovaných objemov zmlúv podľa celkových súvah bánk Spojené štáty, Japonsko a Švajčiarsko. V tabuľke sa uvádzajú najnovšie údaje BIS pre najvýznamnejšie jurisdikcie. Jurisdikcie mimo EÚ sú tučným písmom. Materská krajina banky || Celkové pozície/záväzky USA || 5012,2 Spojené kráľovstvo || 4885,9 Francúzsko || 3484,4 Nemecko || 3349,2 Švajčiarsko || 2751,9 Japonsko || 2361,1 Holandsko || 1705,4 Švédsko || 1291,7 Austrália || 948,5 Španielsko || 916,0 Kanada || 912,5 Taliansko || 825,1 OAO Hongkong || 539,0 Tabuľka: Medzinárodné pozície na základe štátnej príslušnosti bánk, ktoré ich vlastnia a podávajú správy, nesplatený objem v miliardách USD, Zdroj: BIS 2.2. Iné významné jurisdikcie: Austrália, Kanada, Hongkong S cieľom zahrnúť do porovnávacej analýzy väčší počet tretích krajín je v správe z hľadiska trhov s OTC derivátmi analyzovaný aj právny rámec Austrálie, Kanady a Hongkongu, ktoré sú tromi ďalšími najvýznamnejšími jurisdikciami z hľadiska obchodovaných objemov zmlúv. 2.3. Dosiahnutý pokrok v súvislosti s reformami týkajúcimi sa trhov s OTC derivátmi v Spojených štátoch amerických, Švajčiarsku, Japonsku, Austrálii, Kanade a Hongkongu Táto správa obsahuje porovnávaciu analýzu regulačného rámca v Spojených štátoch amerických, Švajčiarsku, Japonsku, Austrálii, Kanade a Hongkongu. Útvary Komisie sa obrátili na tieto jurisdikcie, aby získali informácie o ich príslušných právnych rámcoch týkajúcich sa transakcií s OTC derivátmi, ktoré sa vzťahujú na centrálne banky a verejné orgány poverené riadením verejného dlhu alebo zasahujúce do riadenia verejného dlhu. Treba zdôrazniť, že tieto jurisdikcie sa nachádzajú v rozdielnych etapách, pokiaľ ide o proces prijímania a zavádzania reforiem v oblasti OTC derivátov. Spojené štáty americké vstupujú do etapy zavádzania. Japonsko o nich nedávno prijalo nové nariadenie. Švajčiarsko sa nachádza v etape prípravy návrhu nariadenia zameraného na zavedenie nového regulačného rámca. Austrália a Hongkong navrhli, aby sa v ich regulačnom režime zaviedli reformy v oblasti OTC derivátov, ale ešte ich neprijali. Kanada ešte dokončieva svoj návrh právneho rámca na zavedenie reforiem v oblasti OTC derivátov. · USA Dodd-Frankov zákon o reforme finančných trhov a ochrane spotrebiteľa bol prijatý v júli 2010. Odvtedy Komisia pre obchodovanie s komoditnými futuritami (Commodity Futures Trading Commission – CFTC) a Komisia pre cenné papiere a výmenu (Securities and Exchange Commission – SEC) dokončili väčšinu vykonávacích predpisov, ktoré sa mali vypracovať v rámci Dodd-Frankovho zákona. Spojené štáty americké vstupujú do etapy postupného zavádzania, ako je opísané ďalej. Ohlasovacia povinnosť Povinné pravidlá týkajúce sa ohlasovania a transparentnosti začali platiť 12. októbra 2012. Ohlasovacia povinnosť je postupne zavádzaná podľa výrobkov a druhov účastníkov trhu: i) významní účastníci trhu[3] musia od 12. októbra 2012 začať ohlasovať úrokové swapy a swapy na kreditné zlyhanie; ii) ohlasovacia povinnosť pre týchto účastníkov sa od januára 2013 rozšíri na akciové swapy, devízové swapy a iné komoditné swapy; a iii) všetci účastníci trhu (vrátane dealerov neobchodujúcich so swapmi alebo účastníkov swapov menšieho významu) budú musieť od apríla 2013 spĺňať ohlasovaciu povinnosť vo všetkých kategóriách aktív. Zúčtovacia povinnosť Zúčtovacia povinnosť bude postupne zavádzaná podľa produktov a druhu účastníkov trhu. CFTC navrhla 24. júla 2012 prvé kategórie swapov, ktoré budú podliehať povinnému zúčtovaniu a ktoré zahŕňajú dve kategórie swapov na kreditné zlyhanie a štyri kategórie úrokových swapov, ktoré registrované centrálne protistrany majú zúčtovať, a pravidlá budú dokončené vo štvrtom štvrťroku 2012. Potom sa bude uplatňovať prístup postupného zavádzania podľa druhu účastníka trhu (90/180/270 dní na splnenie zúčtovacej povinnosti)[4]. Podobný prístup sa uplatní na ďalšie triedy aktív. · Švajčiarsko Vo Švajčiarsku nie je pre transakcie s OTC derivátmi zavedený žiadny povinný režim zúčtovania alebo podávania správ o obchodovaní. Švajčiarsko sa však zaviazalo zaviesť reformy G20 týkajúce sa OTC derivátov. Švajčiarska federálna rada 27. augusta 2012 rozhodla, že platné švajčiarske nariadenie o infraštruktúre finančného trhu je potrebné zmeniť, aby spĺňalo odporúčania FSB a nové štandardy vypracované medzinárodnými tvorcami štandardov pre infraštruktúry finančných trhov. Federálne ministerstvo financií dostalo pokyny, aby do jari 2013 vypracovalo návrh konzultačného dokumentu a zameriava sa na koordináciu svojho prístupu s EÚ s cieľom prijať rovnocenné nariadenie s nariadením EMIR. Štátny sekretariát pre medzinárodné finančné záležitosti uviedol v tlačovej správe z 29. augusta 2012, že „S cieľom zabezpečiť konkurencieschopnosť švajčiarskych účastníkov trhu a prístup na trh v EÚ, treba prijať právne predpisy rovnocenné predpisom EÚ [v oblasti reformy obchodnej infraštruktúry a infraštruktúry finančného trhu]“. Švajčiarsko sa z tohto dôvodu nachádza v etape prípravy nadchádzajúcich reforiem a švajčiarsky regulačný rámec ešte musí byť vymedzený. · Japonsko Japonská agentúra FSA uverejnila v júli 2012 výnos kabinetu, ktorý nadobudol účinnosť 1. novembra 2012 a týka sa reforiem súvisiacich s povinným používaním centrálnych protistrán (zúčtovacia povinnosť) a archívu obchodných údajov (ohlasovacia povinnosť). Ohlasovacia povinnosť Finančné inštitúcie registrované podľa zákona o finančných nástrojoch a burze (FIEA) budú povinné ohlasovať archívom obchodných údajov transakcie s OTC derivátmi, pre ktoré sú dostupné služby archívu obchodných údajov, ako napríklad transakcie s úverovými derivátmi a forwardové transakcie, transakcie s opciami a swapové transakcie súvisiace s úrokovou sadzbou, devízami a akciami. Rozšírenie príslušných transakcií bude preskúmané po novembri 2012, pričom sa zohľadní ďalší vývoj infraštruktúry trhu. Zúčtovacia povinnosť Japonsko plánuje postupné zavádzanie. Ako sa opisuje v štvrtej správe FSB o pokroku v oblasti zavádzania reforiem týkajúcich sa OTC derivátov, určité štandardizované swapy na kreditné zlyhanie[5] a úrokové swapy[6] budú od novembra 2012 podliehať povinnému zúčtovaniu. Rozsah produktov podliehajúcich povinnému zúčtovaniu sa potom rozšíri o ďalšie OTC deriváty[7] so zohľadnením prvkov, ako je veľkosť transakcií a stupeň štandardizácie. V počiatočnej fáze sa bude rozsah požiadaviek povinného zúčtovania vzťahovať len na transakcie s OTC derivátmi uzatvorené medzi významnými domácimi finančnými inštitúciami[8]. Zúčtovacie požiadavky by sa v budúcnosti mohli rozšíriť na transakcie medzi týmito domácimi finančnými inštitúciami a zahraničnými finančnými inštitúciami (neregistrovanými podľa FIEA), pričom sa zohľadnia medzinárodné diskusie, ktoré sa v súčasnosti vedú o cezhraničnej regulácii. Zahraničné centrálne banky preto nie sú zahrnuté do rozsahu ohlasovacích a zúčtovacích povinností, ktoré sa v Japonsku ukladajú v rámci reforiem trhov s OTC derivátmi. · Austrália Austrálska vláda predložila 12. septembra 2012 parlamentu návrh zákona [zákon (o transakciách s derivátmi) z roku 2012 o zmene a doplnení právnych predpisov týkajúcich sa spoločností], v ktorom sa ustanovuje právny rámec na zavedenie reforiem trhov s OTC derivátmi v Austrálii. V tomto rámci sa navrhuje pružný prístup, vďaka ktorému minister môže rozhodnúť o tom, či by sa na určité kategórie OTC derivátov malo uplatňovať povinné zúčtovanie, ohlasovanie alebo obchodovanie na organizovanej platforme. Zákon schválila poslanecká snemovňa a čaká sa na zváženie senátu. Právne predpisy by mali byť zavedené do konca roka 2012. Pred uložením záväzných povinností budú potrebné vykonávacie nariadenia a pravidlá. Na základe tohto rámca bude Austrálska komisia pre cenné papiere a investície (Australian Securities and Investments Commission – ASIC) oprávnená vydávať vykonávacie pravidlá. Austrálska centrálna banka (Reserve Bank of Australia), Austrálsky prudenciálny regulačný orgán (Australian Prudential Regulation Authority) a ASIC sú oprávnené poskytnúť ministrovi poradenstvo o tom, či by sa na konkrétne kategórie OTC derivátov mali vzťahovať záväzné povinnosti. V Austrálii bol teda navrhnutý právny rámec na zavedenie reforiem v oblasti OTC derivátov, ale ešte nebol prijatý. Takisto bude potrebné bližšie vymedziť vykonávacie pravidlá. · Kanada Právny rámec na zavedenie reforiem trhov s OTC derivátmi ešte nie je v Kanade úplne vymedzený. Najväčšie provincie z hľadiska OTC derivátov a ostatné v súčasnosti pracujú na zavedení právnych predpisov[9]. Kanadskí správcovia cenných papierov (Canadian Securities Administrators – CSA) pracujú na návrhu vykonávacieho nariadenia alebo pravidiel súvisiacich s právnymi predpismi. Ohlasovanie CSA zverejnili konzultačný dokument o archívoch obchodných údajov, aby informovali o postupe tvorby pravidiel. Ontario a Quebec už zmenili právne predpisy s cieľom podporiť ohlasovanie archívom obchodných údajov a regulačný prístup k údajom, pričom väčšina provincií posudzuje, či sú potrebné legislatívne zmeny. CSA budú viesť konzultácie o pravidlách ohlasovania obchodov a archívov obchodných údajov, ktoré by mali byť dokončené začiatkom roka 2013. Zavedenie požiadaviek je naplánované na prvý polrok roka 2013. Zúčtovanie Kanadskí správcovia cenných papierov (CSA) viedli konzultáciu o zúčtovaní, ktorá bola ukončená v treťom štvrťroku 2012, a budú informovať o nadchádzajúcej tvorbe pravidiel. Zavedenie provinčných predpisov o centrálnom zúčtovaní sa očakáva v provinciách, v ktorých je účtovaná väčšina OTC derivátov, do polovice roka 2013. Bude však potrebná ďalšia práca na harmonizácii právnych predpisov v rámci všetkých provincií. CSA takisto pracujú na návrhu vykonávacích pravidiel centrálneho zúčtovania, ktorých uverejnenie na účel konzultácie sa očakáva začiatkom roka 2013. · Hongkong Hongkong po uzatvorení konzultačného procesu navrhol svoj regulačný režim týkajúci sa reforiem trhov s OTC derivátmi. Legislatívny proces na prijatie nového regulačného režimu ešte prebieha. Hongkonský orgán menovej politiky (Hong Kong Monetary Authority – HKMA) a Hongkonská komisia pre cenné papiere a futurity (Securities and Futures Commission of Hong Kong – SFC) viedli v októbri 2011 verejnú konzultáciu o ich navrhovanom regulačnom režime OTC derivátov pre Hongkong vrátane povinného zúčtovania a ohlasovania. Po skončení konzultačného procesu HKMA a SFC uverejnili v júli 2012 spoločné závery. Legislatívny návrh ešte nie je dokončený. Ohlasovanie Regulačný návrh povinného ohlasovania preskúmal pracovný výbor legislatívnej rady a v súčasnosti sa nachádza v etape legislatívneho návrhu. Cieľom je predstaviť potrebné legislatívne zmeny a doplnenia zákonodarnému zboru začiatkom roka 2013. Prístup bude postupný, pričom sa začne swapmi na úrokovú sadzbu a forwardmi bez fyzického plnenia. V regulačnom rámci navrhnutom v Hongkongu sa ustanovujú požiadavky na umiestnenie pre ohlasovanie archívom obchodných údajov: všetky transakcie s derivátmi, ktoré sú relevantné pre finančné trhy Hongkongu, by museli byť ohlasované miestnemu archívu obchodných údajov vytvorenému archívom obchodných údajov HKMA. Zúčtovanie Výsledkom konzultácie je obmedzenie zúčtovacích povinností na transakcie účtované v Hongkongu. So zreteľom odpovede získané z konzultácie začali regulačné orgány pracovať na legislatívnom návrhu, ktorý predložia legislatívnej rade s cieľom zaviesť potrebné legislatívne zmeny a doplnenia začiatkom roka 2013. Medzičasom existuje predbežný legislatívny návrh na podporu dobrovoľného zúčtovania určitých transakcií s derivátmi prostredníctvom miestnych centrálnych protistrán uznaných SFC. 3. Medzinárodné zaobchádzanie s centrálnymi bankami a úradmi pre riadenie dlhu v týchto jurisdikciách · USA Prostredníctvom Dodd-Frankovho zákona sa vylučujú swapy centrálnej protistrany, ktorá je Federálnou rezervnou bankou, federálnou vládou alebo federálnou agentúrou, ktorá má výslovnú plnú dôveru a uznanie Spojených štátov amerických[10]. Iné centrálne banky, napr. zahraničné centrálne banky, nie sú zahrnuté v tejto výnimke. CFTC a SEC zvážili uplatňovanie všetkých požiadaviek ustanovených v Dodd-Frankovom zákone a pri vypracúvaní vykonávacích predpisov sa snažili obmedziť ich účinky na zahraničné centrálne banky v závislosti od jednotlivých prípadov, ako sa opisuje ďalej. Za predpokladu, že verejné orgány poverené riadením verejného dlhu alebo zasahujúce do riadenia verejného dlhu sú súčasťou vlády, na zahraničné centrálne banky alebo zahraničné orgány, ktoré riadia verejný dlh, sa vzťahuje rovnaký režim. Inými slovami, ako sa uvádza ďalej, verejné orgány, ktoré riadia verejný dlh, budú takisto využívať výnimku zo zúčtovacej a ohlasovacej povinnosti. Požiadavky na registráciu Vo všeobecnosti CFTC centrálnu banku oslobodila od požiadaviek na registráciu, ktoré by sa inak mohli uplatňovať, ak by sa usúdilo, že sa na takúto inštitúciu vzťahuje vymedzenie swapového dealera alebo významného účastníka swapov. CFTC vymedzila v konečnej spoločnej tvorbe pravidiel[11] spolu so SEC kľúčové pojmy stanovené v DFA vrátane vymedzení pojmov „swapoví dealeri“, „významní účastníci swapov“ a „oprávnený účastník zmluvy“. Komisia si vo zverejnenom federálnom registri CFTC všimla, že zatiaľ čo zahraničné subjekty nie sú nevyhnutne chránené pred platnosťou jurisdikcie Spojených štátov amerických týkajúcej sa obchodnej činnosti vykonávanej na trhoch USA, v príslušných ustanoveniach DFA alebo v starších právnych predpisoch nič nenaznačuje tomu, že kongres mal prostredníctvom schválenia DFA úmysel odkloniť sa od tradícií medzinárodného systému zahrnutím zahraničných vlád, zahraničných centrálnych bank a medzinárodných finančných inštitúcií do rámca vymedzení pojmu „swapový dealer“ alebo „významný účastník swapov“. CFTC to preto vyložila tak, že takéto zahraničné vlády, zahraničné centrálne banky a medzinárodné finančné inštitúcie by nemali byť povinné registrovať sa v CFTC ako swapoví dealeri alebo ako významní účastníci swapov[12]. Ohlasovacia povinnosť Vzhľadom na to, že zahraničné centrálne banky sú oslobodené od požiadaviek na registráciu, sú oslobodené aj od ohlasovacej povinnosti. Protistrana zo Spojených štátov amerických, ktorá vstupuje do transakcie so zahraničnou centrálnou bankou, by však naďalej podliehala ohlasovacej povinnosti podľa DFA. V prípade, že napríklad Európska centrálna banka vstúpi do transakcie so swapovými dealerom, ktorý je registrovaný v CFTC, tento swapový dealer by naďalej podliehal požiadavkám uchovávať záznamy a ohlasovacím požiadavkám, ktoré sa vzťahujú na predmetný swap, aj keď by transakcia nepodliehala požiadavkám povinného zúčtovania. Táto situácia je zhodná s nariadením EMIR (v rámci ktorého má protistrana transakcie centrálnej banky naďalej povinnosť ohlasovať), ale podľa DFA sa ňou vytvára diferencovaný prístup medzi centrálnymi bankami USA a zahraničnými centrálnymi bankami. Transakcie s centrálnymi bankami v Spojených štátoch amerických sú totiž úplne oslobodené od uplatňovania DFA a preto nemusia byť ohlasované, zatiaľ čo transakcie so zahraničnými centrálnymi bankami budú musieť byť ohlásené protistranou zo Spojených štátov amerických. Zúčtovacia povinnosť CFTC v osobitnej tvorbe pravidiel[13] riešila rôzne výnimky z požiadavky, ktorá sa inak uplatňuje, a to, že všetky swapy musia byť predložené centrálnej protistrane registrovanej v CFTC na zúčtovanie, a jej výklad je taký, že zahraničná centrálna banka je oslobodená od akýchkoľvek požiadaviek povinného zúčtovania, ktoré by sa inak mohli uplatňovať. CFTC sa pri vysvetľovaní svojho zistenia, že zahraničné vlády, zahraničné centrálne banky a medzinárodné finančné inštitúcie by nemali podliehať zúčtovacej požiadavke podľa DFA, ktorú schválil kongres, odvolávala na podobné úvahy, o ktorých predtým diskutovala, keď umožnila uvedenú výnimku z registrácie. CFTC najmä poznamenala[14], že predpokladala, že „zákonodarcovia pri vypracúvaní amerických zákonov zohľadňujú oprávnené zvrchované záujmy iných štátov“. CFTC v tejto súvislosti poznamenala, že nič v DFA nenaznačuje, že by kongres mal v úmysle odkloniť sa pri schválení zúčtovacích požiadaviek v zákone od týchto tradícií, a so zreteľom na vzájomné porozumenie komisia uviedla[15], že zahraničné vlády, centrálne banky a medzinárodné finančné inštitúcie by nemali podliehať zúčtovaciemu mandátu ustanovenému v DFA. · Švajčiarsko Vo Švajčiarsku nie je pre transakcie s OTC derivátmi zavedený žiadny povinný režim zúčtovania alebo podávania správ o obchodovaní. OTC deriváty vykonané so Švajčiarskou národnou bankou alebo s inou centrálnou bankou alebo s domácimi alebo zahraničnými verejnými orgánmi poverenými riadením verejného dlhu alebo zasahujúcimi do riadenia verejného dlhu z toho dôvodu nemusia byť podľa švajčiarskych právnych predpisov centrálne zúčtované alebo ohlásené. Podobne sa na transakcie s centrálnou bankou neuplatňujú žiadne bilaterálne postupy zmierňovania rizika. Švajčiarsko verejne vyhlásilo, že plánuje starostlivo sledovať prístup stanovený v nariadení EMIR a zamerať sa na prijatie rovnocenného predpisu. So zahraničnými centrálnymi bankami sa teda bude podľa švajčiarskych právnych predpisov pravdepodobne zaobchádzať podobne ako so zahraničnými centrálnymi bankami podľa nariadenia EMIR. · Japonsko V Japonsku sa vládnym výnosom, ktorý nadobudol účinnosť 1. novembra 2012, od zúčtovacích a ohlasovacích povinností oslobodzujú transakcie so zahraničnými centrálnymi bankami a verejnými orgánmi, ktoré riadia verejný dlh. · Hongkong Zaobchádzanie s centrálnymi bankami bolo prediskutované v rámci spoločných záverov HKMA – SFC uverejnených v júli 2012, ktorým predchádzal konzultačný proces (pozri vyššie). Výsledkom týchto záverov je návrh oslobodiť od zúčtovacích a ohlasovacích povinností centrálne banky a verejné orgány riadiace verejný dlh z jurisdikcií, v ktorých sa ustanovujú recipročné mechanizmy pre hongkonské centrálne banky a úrady pre riadenie dlhu. Ohlasovacia povinnosť Podľa v súčasnosti navrhovaného prístupu by boli zahraničné centrálne banky a verejné orgány, ktoré riadia verejný dlh, oslobodené od ohlasovacej povinnosti. V spoločných záveroch HKMA – SFC uverejnených v júli 2012 sa stanovuje, že: „vzhľadom na výnimky pre centrálne banky atď. sme zvážili pravidlá navrhnuté v iných finančných strediskách. So zreteľom na ne sme pripravení zvážiť zahrnutie obmedzených výnimiek týkajúcich sa subjektov z verejného sektora, ktoré sú zapojené do riadenia verejného dlhu, zo záväznej ohlasovacej povinnosti s cieľom predchádzať ovplyvňovaniu ich právomocí stabilizovať trh podľa potreby. Tieto výnimky zahŕňajú centrálne banky, menové orgány alebo verejné orgány poverené riadením verejného dlhu a rezerv a udržiavaním trhovej stability, ako aj celosvetové inštitúcie, ako napríklad Medzinárodný menový fond, Banka pre medzinárodné zúčtovanie atď. Konkrétne v súčasnosti zastávame názor, že – 1) všetky takéto celosvetové inštitúcie by mali byť v plnej miere oslobodené od ohlasovacej povinnosti, 2) v prípade centrálnych bánk, orgánov a subjektov sa pri rozhodovaní o udelení výnimky z ohlasovacej povinnosti zohľadnia kritériá, ako napríklad reciprocita“[16]. Protistrany podliehajúce regulačnému režimu Hongkongu, ktoré vstupujú do transakcie so zahraničnou centrálnou bankou, by však naďalej podliehali ohlasovacej povinnosti. Tento prístup je zhodný s nariadením EMIR. Zúčtovacia povinnosť Podobne by od zúčtovacej povinnosti boli podľa prístupu, ktorý v súčasnosti Hongkong navrhuje, oslobodené zahraničné centrálne banky a verejné orgány riadiace verejný dlh. V spoločných záveroch HKMA – SFC uverejnených v júli 2012 sa stanovuje, že: „Starostlivo sme zvážili spätnú väzbu týkajúcu sa všeobecného oslobodenia od zúčtovania a vidíme prínos v stanovení niekoľkých požadovaných výnimiek. Takisto poznamenávame, že ako čoraz viac jurisdikcií poskytuje podrobnosti o svojich návrhoch predpisov týkajúcich sa OTC derivátov, jasnejšie sa črtá trend týkajúci sa druhov všeobecných výnimiek, ktoré môžu byť zavedené vo významných jurisdikciách, ako sú USA a EÚ. Vzhľadom na túto skutočnosť opätovne zvažujeme, či poskytnúť výnimky zo zúčtovacej povinnosti a ak áno, do akej miery. Konkrétne – 1) Sme pripravení zvážiť poskytnutie výnimiek zo zúčtovacích povinností pre transakcie s určitými centrálnymi bankami, menovými orgánmi alebo verejnými orgánmi poverenými riadením verejného dlhu a rezerv a udržiavaním trhovej stability, ako aj s celosvetovými inštitúciami, ako sú napríklad Medzinárodný menový fond, Banka pre medzinárodné zúčtovanie atď. Pri rozhodovaní o tom, či udeliť výnimku pre centrálne banky, menové orgány a verejné orgány, sa zohľadnia kritériá, ako napríklad reciprocita.“[17] Hongkong bude pokračovať v monitorovaní medzinárodných štandardov a postupov s cieľom určiť podrobnosti týkajúce sa takéhoto oslobodenia, o ktorom sa budú viesť konzultácie v prvom štvrťroku 2013. · Austrália V súčasnom návrhu zákona o transakciách s derivátmi sa v Austrálii nezahŕňajú ani nevynímajú žiadne subjekty alebo osoby zo záväzných povinností týkajúcich sa ohlasovania obchodov alebo centrálneho zúčtovania. Keď minister prijíma rozhodnutie, že sa záväzná povinnosť bude vzťahovať na konkrétne kategórie transakcií s OTC derivátmi, má v danom momente možnosť obmedziť subjekty, na ktoré by sa mohla záväzná povinnosť vzťahovať[18]. So zreteľom na akékoľvek obmedzenia stanovené v právnych predpisoch sa očakáva, že Austrálska komisia pre cenné papiere a investície (ASIC) vypracuje pravidlá, v ktorých sa spresnia podrobnosti o tom, akým spôsobom môžu účastníci spĺňať záväzné povinnosti. V pravidlách sa môžu takisto ustanoviť výnimky. Konečný rozsah pôsobnosti akejkoľvek záväznej povinnosti by sa preto považoval za súčasť nadchádzajúcich konzultačných postupov týkajúcich sa stanovísk ministra, právnych predpisov alebo pravidiel ASIC. Na základe výmen názorov so zamestnancami z predbežného uvažovania vyplýva, že centrálne banky/vládne subjekty by boli pravdepodobne vylúčené zo záväzných zúčtovacích a ohlasovacích povinností. Žiadne formálne rozhodnutie však ešte nebolo neprijaté. Toto uvažovanie a tento prístup boli poznamenané na konzultácii v apríli 2012, na ktorej bolo uvedené, že[19]: „Výhody akýchkoľvek pravidiel centrálneho zúčtovania musia byť vyvážané so zreteľom na ich náklady. Významným faktorom pri stanovovaní nákladov (a praktickosti) režimu povinného centrálneho zúčtovania je povaha strán, ktoré môžu potenciálne podliehať povinnostiam uloženým v rámci režimu. Z tohto dôvodu môže byť vhodné uplatňovať zúčtovaciu povinnosť len na niektoré subjekty. (...) Jednou možnosťou môže byť vylúčenie verejných subjektov, ako sú centrálne banky, úrady pre štátny dlh, nadnárodné viacstranné rozvojové banky a subjekty, ako napríklad Medzinárodný menový fond (MMF).“ · Kanada Pravidlá ešte nie sú dokončené. Z výmeny názorov na úrovni zamestnancov vyplýva, že určitý druh výnimky pre Kanadskú centrálnu banku (alebo prípadne všeobecnejšie, centrálne banky) sa zvažuje v prípade zúčtovacích, ako aj ohlasovacích povinností. Môžu sa takisto zvážiť možné výnimky pre kanadskú vládu a iné verejné orgány. Práca na týchto výnimkách však ešte nie je dokončená. Z tohto dôvodu je ešte predčasné formulovať závery o zaobchádzaní s centrálnymi bankami a verejnými subjektmi, ktoré riadia verejný dlh, v rámci nadchádzajúceho kanadského regulačného režimu. · Súhrnná tabuľka || Zúčtovacia povinnosť || Ohlasovacia povinnosť EÚ || oslobodená || oslobodená USA || oslobodené || oslobodené Japonsko || oslobodené || oslobodené Švajčiarsko || bude oslobodené || bude oslobodené Austrália || plánuje sa oslobodenie || plánuje sa oslobodenie Kanada || o oslobodení sa uvažuje || o oslobodení sa uvažuje Hongkong || plánuje sa oslobodenie || plánuje sa oslobodenie Medzinárodné zaobchádzanie so zahraničnými centrálnymi bankami a verejnými subjektmi, ktoré riadia verejný dlh 4. Závery V súvislosti s uvedenými skutočnosťami nebudú centrálne banky a verejné orgány poverené riadením verejného dlhu alebo zasahujúce do riadenia verejného dlhu podliehať zúčtovacej a ohlasovacej povinnosti podľa regulačných rámcov USA, Japonska a v budúcnosti Švajčiarska. Je pravdepodobné, že budú oslobodené aj v rámci nadchádzajúcich právnych rámcov Austrálie a Hongkongu. Možno očakávať aj výnimky v rámci režimu Kanady. Pridaním zahraničných centrálnych bánk[20] na zoznam oslobodených subjektov v rámci nariadenia EMIR sa predíde zasahovaniu do vykonávania ich menových zodpovedností a podporia sa rovnaké podmienky uplatňovania reforiem týkajúcich sa OTC derivátov so zreteľom na transakcie s centrálnymi bankami v rámci týchto jurisdikcií, pokiaľ ide o povinnosti centrálneho zúčtovania a ohlasovacie povinnosti. Takto sa prispeje aj k väčšiemu medzinárodnému súladu a konzistencii. Plnenie menových zodpovedností a riadenie štátneho dlhu majú spoločný vplyv na fungovanie trhov s úrokovými sadzbami, ktoré sa musia koordinovať, aby sa zaistilo účinné vykonávanie týchto dvoch funkcií. Keďže sú centrálne banky EÚ a iné verejné orgány EÚ riadiace dlh vylúčené z rozsahu pôsobnosti nariadenia EMIR v snahe zabrániť obmedzeniu ich právomocí pri plnení úloh spoločného záujmu, uplatňovanie odlišných režimov na tieto dve funkcie, keď/ak ich vykonávajú subjekty tretích krajín, by malo nepriaznivý/nežiaduci vplyv na ich účinnosť. S cieľom zaistiť, aby si centrálne banky tretích krajín a verejné orgány tretích krajín poverené riadením verejného dlhu alebo zasahujúce do riadenia verejného dlhu naďalej riadne plnili svoje úlohy, mali by sa do delegovaných aktov prijatých podľa článku 1 ods. 6 začleniť aj verejné orgány tretích krajín poverené riadením verejného dlhu alebo zasahujúce do riadenia verejného dlhu. Pokiaľ ide o postupy zmierňovania rizika v súvislosti s obchodmi, ktoré nie sú centrálne zúčtovávané v centrálnej protistrane, je celosvetový obraz ešte stále nejasný. Od medzinárodnej pracovnej skupiny[21] sa očakáva, že predloží odporúčania pre jurisdikcie G20 do konca roka 2012. V najnovšom návrhu znenia sa odporúča oslobodiť transakcie s centrálnymi bankami z rozsahu pôsobnosti maržových požiadaviek[22]. Je to v súlade s právnymi predpismi EÚ (EMIR). Komisia bude starostlivo sledovať vývoj správy WGMR a jej zavádzania v iných jurisdikciách. Porovnávacia analýza v tejto správe nie je v žiadnom prípade úplná. Je založená aj na právnych predpisoch tretích krajín, ktoré ešte nie sú konečné. Správu bude treba pravidelne aktualizovať, keďže reformný proces v týchto jurisdikciách a iných jurisdikciách G20 pokračuje. V tejto etape Komisia dospela k záveru, že je potrebný delegovaný akt na zmenu a doplnenie článku 1 odseku 4 nariadenia EMIR a je potrebné oslobodiť centrálne banky a verejné orgány poverené riadením verejného dlhu alebo zasahujúce do riadenia verejného dlhu z Japonska a Spojených štátov amerických, jediných dvoch jurisdikcií, v ktorých sú zavedené konečné pravidlá týkajúce sa OTC derivátov. V súvislosti s postupným dokončovaním pravidiel v Austrálii, Kanade, Hongkongu a Švajčiarsku bude Komisia monitorovať situáciu a informovať o najnovšom vývoji s cieľom oslobodiť aj ich príslušné centrálne banky a úrady na riadenie dlhu na základe pravidiel, ktoré sa momentálne v uvedených jurisdikciách navrhujú. S cieľom zaistiť, aby si centrálne banky a iné verejné orgány tretích krajín poverené riadením verejného dlhu alebo zasahujúce do riadenia verejného dlhu mohli naďalej riadne plniť svoje úlohy, sa bude podľa potreby v budúcnosti uvažovať aj o iných krajinách. Z tohto dôvodu možno očakávať ďalšie zmeny a doplnenia článku 1 ods. 4 nariadenia EMIR s cieľom zahrnúť krajiny, ktoré nie sú uvedené v tejto prvej správe. V blízkej budúcnosti nebude uložené narušenie trhu, pokiaľ ide o tretie krajiny, ktoré nie sú zahrnuté v prvom delegovanom akte, keďže povinnosti súvisiace s centrálnym zúčtovaním a postupmi zmierňovania rizika nezúčtovaných obchodov ešte v Únii nenadobudli účinnosť. Európska komisia bude starostlivo sledovať načasovanie nadobudnutia účinnosti týchto povinností a výnimiek pre centrálne banky z tretích krajín. [1] Nariadenie (EÚ) č. 648/2012. [2] http://www.bis.org/statistics/bankstats.htm, tabuľka 8A [3] Burzy a platformy, klíringové ústavy, archívy swapových údajov, obchodníci so swapmi (SD) a významní účastníci swapov (MSP). [4] Prvá skupina subjektov, ktoré budú povinné zúčtovať do 90 dní od vydania konečného stanovenia zúčtovania CFTC, zahŕňa swapových dealerov, významných účastníkov swapov a súkromné fondy, ktoré sa zúčastňujú na viac ako 200 swapoch mesačne. Druhá skupina, ktorá musí splniť podmienku 180 dní, zahŕňa všetky ostatné súkromné fondy, komoditné skupiny (commodity pools) a iné subjekty vykonávajúce finančné činnosti. Tretia skupina, ktorá má povolených 270 dní na splnenie zúčtovacej povinnosti, zahŕňa všetky subjekty, ktoré nepatria do predchádzajúcich dvoch skupín, napríklad zúčtovanie podúčtov tretích strán a plánov dôchodkového zabezpečenia. [5] CDS založené na indexoch (napríklad iTraxx Japan Index Series) [6] Úrokové swapy plain-vanilla denominované v JPY na základe úrokovej sadzby LIBOR [7] Úrokové swapy denominované v JPY na základe úrokovej sadzby TIBOR, úrokové swapy denominované v cudzej mene (USD alebo EUR) a swapy na kreditné zlyhanie vzťahujúce sa na japonskú spoločnosť. [8] Produkty podliehajúce povinnému zúčtovaniu medzi veľkými domácimi finančnými inštitúciami registrovanými podľa zákona o finančných nástrojoch a burze (FIEA), ktoré sú členmi zúčtovacej organizácie (Japan Securities Clearing Corporation, JSCC) alebo ktoré sú dcérskymi spoločnosťami materskej spoločnosti, ktorá je členom JSCC. [9] Právomoci týkajúce sa regulácie cenných papierov majú v Kanade provincie. [10] DFA, odd. 721-47 B) o SWAPOVÝCH výnimkách: „Pojem „swap“ nezahŕňa […]: ix) žiadnu dohodu, zmluvu alebo transakciu protistrany, ktorou je Federálna rezervná banka, federálna vláda alebo federálna agentúra, ktorá má výslovnú plnú dôveru a uznanie Spojených štátov amerických;[…]“ [11] Pozri 77 fed. nar. 30596 ( 23. máj 2012) [12] Pozri 77 fed. nar. 30596, 30693. [13] Pozri 77 fed. nar. 42560 ( 19. júl 2012). [14] Pozri 77 fed. nar. 42560, 42562. [15] Pozri 77 fed. nar. 42560, 42562. [16] Odsek 127, http://www.hkma.gov.hk/media/eng/doc/key-information/press-release/2012/20120711e3a34.pdf) [17] Odsek 167, http://www.hkma.gov.hk/media/eng/doc/key-information/press-release/2012/20120711e3a34.pdf) [18] Oddiel 901-D zákona o OTC derivátoch (http://www.treasury.gov.au/ConsultationsandReviews/Submissions/2012/Derivative-Transactions) 901D – Nariadeniami sa môžu obmedzovať osoby, ktorým môžu byť uložené požiadavky V nariadeniach sa môže stanoviť, že pravidlami o transakciách s derivátmi: a) sa nemôžu uložiť požiadavky (alebo niektoré druhy požiadaviek) na určité kategórie osôb; alebo b) sa môžu uložiť iba požiadavky (alebo niektoré druhy požiadaviek) na určité kategórie osôb za určitých okolností. Poznámka: Kategóriu osôb možno opísať odvolaním sa na akúkoľvek záležitosť vrátane (napríklad): a) objemu transakcií s derivátmi, do ktorých vstúpili určité osoby počas daného obdobia; alebo b) charakteristiky alebo povahy osôb alebo ich obchodných činností; alebo c) miesta pobytu alebo obchodnej činnosti osôb. [19] Pozri nadpis „Subjekty“ (Entities) v konzultačnom dokumente (Implementation of a framework for Australia’s G20 over‐the‐counter derivatives commitments, strana 17) – apríl 2012 http://www.treasury.gov.au/~/media/Treasury/Consultations%20and%20Reviews/2012/Over%20the%20counter%20derivatives%20commitments%20consultation%20paper/Key%20Documents/PDF/OTC%20Framework%20Implementation_pdf.ashx [20] Centrálne banky vo všetkých jurisdikciách analyzovaných v tejto správe vykonávajú funkcie týkajúce sa ich menových zodpovedností. [21] WGMR – pracovná skupina zaoberajúca sa maržovými požiadavkami. [22] http://www.bis.org/press/p120706.htm, Margin requirements for non-centrally cleared derivatives, BCBS a IOSCO, 6. júl 2012